**­­­­­­­­**

**ΠΑΝΕΠΙΣΤΗΜΙΟ ΚΡΗΤΗΣ**

**ΣΧΟΛΗ ΕΠΙΣΤΗΜΩΝ ΑΓΩΓΗΣ**

**ΠΑΙΔΑΓΩΓΙΚΟ ΤΜΗΜΑ ΔΗΜ.ΕΚΠΑΙΔΕΥΣΗΣ**

**Κανονισμός Προγράμματος Μεταπτυχιακών Σπουδών**

**«Επιστήμες Αγωγής»**

**Π.Τ.Δ.Ε**

**Πανεπιστημιούπολη Ρεθύμνου**

**Πανεπιστήμιο Κρήτης**

741 30 Ρέθυμνο, Κρήτη

Φεβρουάριος 2018

**Άρθρο 1. Γενικές Διατάξεις**

**1.1** Το Παιδαγωγικό Τμήμα Δ.Ε του Πανεπιστημίου Κρήτης οργανώνει από το 2018-19 Πρόγραμμα Μεταπτυχιακών Σπουδών (ΠΜΣ) με τίτλο «Επιστήμες Αγωγής» το οποίο διέπεται από τις διατάξεις του Νόμου 4485/2017 (Φ.Ε.Κ. Α΄ 114/04.08.2017), της ισχύουσας νομοθεσίας, τις διατάξεις της υπό έκδοση Υπουργικής Απόφασης, και τον παρόντα εσωτερικό κανονισμό του Π.Μ.Σ., Η διάρκεια του Π.Μ.Σ. είναι 5 έτη από την εγκριτική υπουργική απόφαση … (ΦΕΚ ……)

**1.2** Οι διατάξεις του Εσωτερικού Κανονισμού του Π.Μ.Σ., όπως αυτές αναλύονται παρακάτω, εξειδικεύουν και συμπληρώνουν το νομικό πλαίσιο που διέπει τις μεταπτυχιακές σπουδές και ρυθμίζουν θέματα λειτουργίας του Π.Μ.Σ., τα οποία δεν ρυθμίζονται από την κείμενη νομοθεσία, αλλά είτε παρέχονται για αυτά σχετικές εξουσιοδοτήσεις από τον νόμο, είτε ρυθμίζονται με αποφάσεις της Σ.Ε.Σ. του Πανεπιστημίου Κρήτης και της Γ.Σ. του Παιδαγωγικού Τμήματος Δ.Ε του Πανεπιστημίου Κρήτης.

**1.3** Για τη διευθέτηση κάθε οργανωτικού, διοικητικού, φοιτητικού, εκπαιδευτικού ή ακαδημαϊκού ζητήματος του Π.Μ.Σ., του οποίου η ρύθμιση δεν προβλέπεται από την κείμενη νομοθεσία, ούτε από τις αποφάσεις των παραπάνω αρμοδίων οργάνων και τον παρόντα Εσωτερικό Κανονισμό Λειτουργίας του Π.Μ.Σ., αρμόδια είναι η Γ.Σ. του Τμήματος.

**Άρθρο 2. Αντικείμενο και σκοπός του ΠΜΣ**

Αντικείμενο του προγράμματος είναι η έρευνα στις Επιστήμες της Αγωγής. Σκοπός του προγράμματος είναι η δημιουργία νέων επιστημόνων εξειδικευμένων στο χώρο των Επιστημών της Αγωγής με απώτερο στόχο την προαγωγή των επιστημών αυτών στη χώρα μας και τη στελέχωση των συναφών ερευνητικών κέντρων και πανεπιστημιακών τμημάτων. Συγκεκριμένα, η λειτουργία του Π.Μ.Σ. θα καλύψει ακαδημαϊκές και επαγγελματικές απαιτήσεις των πτυχιούχων ΑΕΙ και ΤΕΙ, σύμφωνα με την ισχύουσα νομοθεσία, εφοδιάζοντάς τους με θεωρητικές, ερευνητικές και πρακτικές γνώσεις, στάσεις, και δεξιότητες που θα τους δίνουν τη δυνατότητα:

* να εργαστούν ως ερευνητές σε εκπαιδευτικούς οργανισμούς, σε πανεπιστήμια, ερευνητικά κέντρα προάγοντας τη σχετική έρευνα και συμβάλλοντας στη βελτίωση της ποιότητας της παρεχόμενης εκπαίδευσης,
* να στελεχώσουν την εκπαίδευση από θέσεις ευθύνης είτε ως σχολικοί σύμβουλοι είτε ως διευθυντές και προϊστάμενοι και ως στελέχη σε θέσεις αυξημένης ευθύνης,
* να συνεχίσουν τις σπουδές στον επόμενο μεταπτυχιακό κύκλο για την απόκτηση διδακτορικού διπλώματος,

**Άρθρο 3. Μεταπτυχιακός Τίτλος**

Το ΠΜΣ απονέμει ενιαίο Δίπλωμα Μεταπτυχιακών Σπουδών (ΔΜΣ) στις «Επιστήμες Αγωγής».

**Άρθρο 4. Όργανα και Επιτροπές ΠΜΣ**

**4.1** Αρμόδια για θέματα που προκύπτουν στο ΠΜΣ είναι η Συνέλευση του Τμήματος. Η Συνέλευση ορίζει τη Συντονιστική Επιτροπή (Σ.Ε.) Μεταπτυχιακών Σπουδών, η οποία συγκροτείται από πέντε μέλη ΔΕΠ του Τμήματος τα οποία διδάσκουν στο συγκεκριμένο μεταπτυχιακό πρόγραμμα. Τα μέλη της Σ.Ε. εκλέγονται από τη Συνέλευση με διετή θητεία. Πρόεδρος της Σ.Ε. είναι ο Διευθυντής Μεταπτυχιακών Σπουδών του προγράμματος, ο οποίος είναι μέλος της Σ.Ε. και ορίζεται μαζί με τον Αναπληρωτή του, με απόφαση της Συνέλευσης του Τμήματος με διετή θητεία. Η επιλογή του γίνεται με βάση την ισχύουσα νομοθεσία.

**4.2** Η Συντονιστική Επιτροπή είναι αρμόδια για την παρακολούθηση και το συντονισμό της λειτουργίας του προγράμματος, επεξεργάζεται θέματα σχετικά με το ΠΜΣ και εισηγείται προς τη Συνέλευση του Τμήματος. Ο Διευθυντής του ΠΜΣ είναι υπεύθυνος για το συντονισμό και την ομαλή λειτουργία του ΠΜΣ σε ό,τι αφορά στο ακαδημαϊκό αλλά και στο διοικητικό μέρος, προεδρεύει στις συνεδριάσεις και συντονίζει τη Συντονιστική Επιτροπή, διαβιβάζει και εισηγείται στη Συνέλευση του Τμήματος τις αποφάσεις της Συντονιστικής Επιτροπής, και εισηγείται στα αρμόδια όργανα του Ιδρύματος για κάθε θέμα που αφορά στην αποτελεσματική λειτουργία του προγράμματος.

**Άρθρο 5: Ειδικεύσεις του ΠΜΣ**

Το αντικείμενο του συγκεκριμένου ΠΜΣ αφορά τις Επιστήμες Αγωγής και περιλαμβάνει τρεις ειδικεύσεις:

**(α) «*Η Παιδαγωγική ως επιστήμη και πράξη σε σύγχρονα περιβάλλοντα μάθησης»***

Στην ειδίκευση αυτή προσφέρονται μαθήματα που καλύπτουν τις εξής θεματικές περιοχές:

1. *Έμφυλη Ιστορία της Εκπαίδευσης και Διαπολιτισμική προσέγγιση της Ιστορίας*
2. *Συγκριτική Παιδαγωγική – Επάγγελμα Εκπαιδευτικού*
3. *ΤΠΕ και δημιουργικότητα στο σύγχρονο σχολείο*
4. *ΤΠΕ και επιμόρφωση των εκπαιδευτικών / Δια Βίου μάθηση*
5. *Διαπροσωπικές σχέσεις και συμβουλευτικές παρεμβάσεις στην εκπαίδευση*
6. *Εκπαίδευση για τη βιώσιμη ανάπτυξη*
7. *Αναλυτικά Προγράμματα και σχολικά εγχειρίδια*

**(β) «*Γραμματισμός, αφήγηση και διδασκαλία της Ελληνικής ως πρώτης και ως δεύτερης ή ξένης γλώσσας*»**

Στην ειδίκευση αυτή προσφέρονται μαθήματα που καλύπτουν τις εξής θεματικές περιοχές:

1. *Μάθηση και διδασκαλία του γραπτού λόγου στο πλαίσιο των θεωριών του γραμματισμού*
2. *Αφήγηση και γλωσσική διδασκαλία*
3. *Η διδασκαλία της Ελληνικής ως δεύτερης και ως ξένης γλώσσας*

**(γ) *«Θετικές Επιστήμες στην Εκπαίδευση»***

Στην ειδίκευση αυτή προσφέρονται μαθήματα που καλύπτουν τις εξής θεματικές περιοχές:

1. *Μαθηματικά στη Εκπαίδευση*
2. *Φυσικές Επιστήμες στην Εκπαίδευση*
3. *Πληροφορική στην Εκπαίδευση*
4. *Περιβαλλοντική Εκπαίδευση*

**Άρθρο 6: Μαθήματα και λοιπές υποχρεώσεις των φοιτητών**

**6.1** Οι σπουδές στο ΠΜΑ συνίστανται στην παρακολούθηση μαθημάτων, στην εκπόνηση ολοκληρωμένης και πρωτότυπης ερευνητικής εργασίας, καθώς και στη συμμετοχή σε ερευνητικές και εκπαιδευτικές δραστηριότητες του Τμήματος. H βαρύτητα των μεταπτυχιακών μαθημάτων εκφράζεται σε μονάδες του *European Credit Transfer System* (ECTS). Το σύνολο των Πιστωτικών Μονάδων (ECTS) που απαιτούνται για την απόκτηση του ΔΜΣ ανέρχονται σε εκατόν είκοσι (120). Ένα μέρος των πιστωτικών μονάδων προέρχονται από την επιτυχή παρακολούθηση μαθημάτων: *Υποχρεωτικών, Επιλεγόμενων και Κατ’ επιλογήν Υποχρεωτικών* (διαλέξεων, εργαστηρίων ή σεμιναρίων). Τα μαθήματα μπορεί να έχουν τη μορφή διαλέξεων, σεμιναρίων ή εργαστηρίων. Επίσης, τα μαθήματα διακρίνονται σε *Υποχρεωτικά* (με κωδικό ΥΜ), *Επιλεγόμενα* (με κωδικό ΕΜ) ή *κατ’ επιλογήν Υποχρεωτικά* (ΕΥΜ). Ανάμεσα στα τελευταία συμπεριλαμβάνονται και *Μαθήματα Υποδομής*, τα οποία θα πρέπει να επιλέξει και να παρακολουθήσει υποχρεωτικά ο κάθε φοιτητής ανάλογα με το υπόβαθρο των σπουδών του. Τα Μαθήματα Υποδομής μπορεί να επιλεγούν από το προπτυχιακό πρόγραμμα σπουδών οποιουδήποτε τμήματος του Πανεπιστημίου Κρήτης, εκτός εάν ορίζεται διαφορετικά σε κάποια ειδίκευση.

**6.2** Η διδασκαλία των μαθημάτων γίνεται στην ελληνική γλώσσα (στην αγγλική μπορεί να γίνονται διαλέξεις από ξένους προσκεκλημένους).

**6.3** Εκτός από την παρακολούθηση των μαθημάτων, όλοι οι φοιτητές του ΠΜΣ ως μέρος των σπουδών τους συμμετέχουν στις παρακάτω θεματικές δραστηριότητες και εκπληρώνουν τις αντίστοιχες υποχρεώσεις.

**ΚΑΤΑΛΟΓΟΣ ΘΕΜΑΤΙΚΩΝ ΔΡΑΣΤΗΡΙΟΤΗΤΩΝ**

|  |  |  |  |
| --- | --- | --- | --- |
| **Κωδικός** | **Όνομα Μαθήματος** | **Συμμετοχή** | **ECTS** |
| YM 101 | Βιβλιογραφική έρευνα | Υποχρεωτικά | 10 |
| YM 102 | Εκπόνηση ερευνητικού Σχεδίου | Υποχρεωτικά | 10 |
| YM 103 | Εκπόνηση και συγγραφή Μεταπτυχιακής Εργασίας | Υποχρεωτικά | 10 |
| ΥΜ 104 | Πρακτική άσκηση | (γ΄ειδίκευση) | 10 |
| (α΄ειδίκευση) | 10 |

**Ειδίκευση Α’ . «*Η Παιδαγωγική ως επιστήμη και πράξη σε σύγχρονα περιβάλλοντα μάθησης»***

|  |  |  |  |
| --- | --- | --- | --- |
| **Α’ ΕΞΑΜΗΝΟ** | | **Β’ ΕΞΑΜΗΝΟ** | |
| ΜΑΘΗΜΑΤΑ | ECTS | ΜΑΘΗΜΑΤΑ | ECTS |
| *Σύγχρονες προσεγγίσεις της Παιδαγωγικής* (Υ) | 10 | *Μεθοδολογία Έρευνας στην Παιδαγωγική Επιστήμη* (Υ) | 10 |
| *Διεπιστημονικές προσεγγίσεις στην Εκπαίδευση* (Υ) | 10 | Πρακτική σε δομές: (Εργαστήρια, Μουσείο, κ.λπ.) (ΥΕ) | 10 |
| Μάθημα Υποδομής | 10 | Κατ’ επιλογήν Υποχρεωτικό (ΥΕ)  (*ένα από τις Θεματικές Περιοχές που προσφέρονται κάθε φορά*) | 10 |
| **ΣΥΝΟΛΟ** | **30** | **ΣΥΝΟΛΟ** | **30** |
| **Γ’ ΕΞΑΜΗΝΟ** | | **Δ΄ ΕΞΑΜΗΝΟ** | |
| ΜΑΘΗΜΑΤΑ | ECTS |  | ECTS |
| Κατ’ επιλογήν Υποχρεωτικό (ΥΕ)  (*ένα από τις Θεματικές Περιοχές που προσφέρονται κάθε φορά*) | 10 | Εκπόνηση και Συγγραφή Μεταπτυχιακής Εργασίας | 30 |
| Θεματική δραστηριότητα: Βιβλιογραφική έρευνα | 10 |
| Θεματική δραστηριότητα:  Εκπόνηση Ερευνητικού Σχεδίου | 10 |
| **ΣΥΝΟΛΟ** | **30** | **ΣΥΝΟΛΟ** | **30** |

**Ειδίκευση Β΄: «*Γραμματισμός, αφήγηση και διδασκαλία της Ελληνικής ως πρώτης και ως δεύτερης ή ξένης γλώσσας*»**

|  |  |  |  |  |  |
| --- | --- | --- | --- | --- | --- |
| **Α’ ΕΞΑΜΗΝΟ** | | | **Β’ ΕΞΑΜΗΝΟ** | | |
| ΜΑΘΗΜΑΤΑ | | ECTS | ΜΑΘΗΜΑΤΑ | | ECTS |
| *Σύγχρονες προσεγγίσεις στο γραμματισμό και διδασκαλία της γλώσσας* (Υ) | | 10 | *Μεθοδολογία έρευνας σε σχέση με τη γλώσσα και τη διδασκαλία της* | | 10 |
| *Αφήγηση και παιδική λογοτεχνία- φαντασιακό σύμπαν και κώδικες επικοινωνίας* (Υ) | | 10 | Κατ’ επιλογήν Υποχρεωτικό (ένα από μία θεματική περιοχή) | | 10 |
| *Η διδασκαλία της Ελληνικής ως Δεύτερης/ Ξένης γλώσσας: θεωρητικές προσεγγίσεις και πρακτικές εφαρμογές* (Υ) | | 10 | Μάθημα Υποδομής | | 10 |
| **ΣΥΝΟΛΟ** | | **30** | **ΣΥΝΟΛΟ** | | **30** |
| **Γ’ ΕΞΑΜΗΝΟ** | | | **Δ’ ΕΞΑΜΗΝΟ** | | |
| ΜΑΘΗΜΑΤΑ | ECTS | | ΜΑΘΗΜΑΤΑ | ECTS | |
| Κατ’ επιλογήν Υποχρεωτικό (ένα από μία θεματική περιοχή) | 10 | | Εκπόνηση και Συγγραφή Μεταπτυχιακής Εργασίας | 30 | |
| Θεματική δραστηριότητα: Βιβλιογραφική έρευνα | 10 | |
| Θεματική δραστηριότητα:  Εκπόνηση Ερευνητικού Σχεδίου | 10 | |
| **ΣΥΝΟΛΟ** | **30** | | **ΣΥΝΟΛΟ** | **30** | |

**Ειδίκευση Γ΄. «*Θετικές Επιστήμες στην Εκπαίδευση»***

|  |  |  |  |
| --- | --- | --- | --- |
| **Α’ ΕΞΑΜΗΝΟ** | | **Β’ ΕΞΑΜΗΝΟ** | |
| ΜΑΘΗΜΑΤΑ | ECTS | ΜΑΘΗΜΑΤΑ | ECTS |
| Κατ’ επιλογήν υποχρεωτικό (Μάθημα Υποδομής) | 10 | Κατ’ επιλογήν υποχρεωτικό (Μάθημα Υποδομής) | 10 |
| Κατ’ επιλογήν υποχρεωτικό (Εργαστηριακό Μάθημα) | 10 | Κατ’ επιλογήν υποχρεωτικό  (Εργαστηριακό Μάθημα) | 10 |
| Υποχρεωτικό | 10 | Υποχρεωτικό | 10 |
| **ΣΥΝΟΛΟ** | **30** | **ΣΥΝΟΛΟ** | **30** |
| **Γ’ ΕΞΑΜΗΝΟ** | | **Δ’ ΕΞΑΜΗΝΟ** | |
| ΜΑΘΗΜΑΤΑ | ECTS | ΜΑΘΗΜΑΤΑ | ECTS |
| Υποχρεωτικό  (Πρακτική Άσκηση) | 10 | Εκπόνηση και Συγγραφή Μεταπτυχιακής Εργασίας | 30 |
| Θεματική δραστηριότητα: Βιβλιογραφική έρευνα | 10 |
| Θεματική δραστηριότητα:  Εκπόνηση Ερευνητικού Σχεδίου (Y) | 10 |
| **ΣΥΝΟΛΟ** | **30** | **ΣΥΝΟΛΟ** | **30** |

Η κατανομή των μαθημάτων σε εξάμηνα μπορεί να τροποποιείται με απόφαση της Γ.Σ. του τμήματος.

**6.6** Το ακαδημαϊκό έτος προβλέπει διάρκεια μαθημάτων 13 εβδομάδων για κάθε εξάμηνο. Οι ημερομηνίες έναρξης και λήξης του κάθε εξαμήνου καθορίζονται στο ακαδημαϊκό ημερολόγιο του Πανεπιστημίου Κρήτης και ανακοινώνονται πριν την έναρξη του ακαδημαϊκού έτους. Όλες οι υποχρεώσεις των μαθημάτων, όπως η εκτέλεση και η παράδοση ασκήσεων και εργασιών, πρέπει να έχουν ολοκληρωθεί πλήρως εντός της διάρκειας του κάθε εξαμήνου με βάση το ακαδημαϊκό ημερολόγιο.

**6.7** Ένα τυπικό μεταπτυχιακό μάθημα έχει 13 εβδομάδες διδασκαλίας και αντιστοιχεί σε 3 ώρες διδασκαλίας την εβδομάδα. Αναπληρώσεις ωρών διδασκαλίας γίνονται με απόφαση του διδάσκοντα και σε περίπτωση μεγάλου διαστήματος διακοπής μαθημάτων, λόγω ειδικών συνθηκών, η αναπλήρωση αποφασίζεται από τη Συνέλευση του Τμήματος. Ένα τρίτο των ωρών διδασκαλίας κάθε εξάμηνο ενδέχεται να πραγματοποιείται με εξ αποστάσεως εκπαίδευση, σύμφωνα με την ισχύουσα νομοθεσία, ειδικά όταν πρόκειται για διδάσκοντες άλλων ΑΕΙ.

**Άρθρο 7*.* Διδακτικό Προσωπικό**

**7.1** Τη διδασκαλία των μαθημάτων του Π.Μ.Σ. και την εποπτεία Μεταπτυχιακών Διπλωματικών Εργασιών αναλαμβάνουν:

- ενεργά ή αφυπηρετήσαντα μέλη Δ.Ε.Π. του Π.Τ.Δ.Ε.

- ΕΔΙΠ και ΕΕΠ του τμήματος με διδακτορικό τίτλο

- μέλη Δ.Ε.Π. του Πανεπιστημίου Κρήτης και άλλων Α.Ε.Ι. της ημεδαπής και της αλλοδαπής,

ερευνητές ινστιτούτων, κέντρων, κλπ (σύμφωνα με την ισχύουσα νομοθεσία

- κάτοχοι διδακτορικού των οποίων το γνωστικό αντικείμενο είναι συναφές με το αντικείμενο

των ειδικεύσεων του Π.Μ.Σ.

**7.2** Οι δύο πρώτες κατηγορίες διδασκόντων θα αποτελούν τουλάχιστον το 60% των διδασκόντων, σύμφωνα με τις διατάξεις του ν.4485/17, ενώ για τα υπόλοιπα μέλη του διδακτικού προσωπικού θα πρέπει να κατατίθεται στη ΓΣ σαφής αιτιολόγηση από την Σ.Ε. του ΠΜΣ. Η Γενική Συνέλευση στη συνέχεια θα αποφασίζει να αναθέτει διδακτικό έργο σε μέλη εκτός τμήματος και να προσκαλεί μέλη ΔΕΠ ή ερευνητές ινστιτούτων κ.λπ. να διδάξουν στο ΠΜΣ.

**7.3** Το Διδακτικό Προσωπικό αναλαμβάνει:

- την διδασκαλία των μαθημάτων (είτε αυτοδύναμα είτε σε συνεργασία)

- την εποπτεία ως πρώτοι επιβλέποντες των πτυχιακών εργασιών, εφόσον είναι μέλη ΔΕΠ του ΠΤΔΕ ή άλλου τμήματος. Κάθε μέλος ΔΕΠ (είτε του τμήματος είτε άλλου τμήματος ελληνικού ΑΕΙ) μπορεί να επιβλέπει το πολύ 5 νέους μεταπτυχιακούς φοιτητές κατ’ έτος.

Τα μέλη ΕΔΙΠ/ ΕΤΕΠ και οι αφυπηρετήσαντες καθηγητές μπορούν να συμμετέχουν στην επίβλεψη ως συνεπόπτες. όπως και διδάσκοντες με βάση το Π.Δ.407/80.

**Άρθρο 8. Προϋποθέσεις συμμετοχής και**

**διαδικασία επιλογής μεταπτυχιακών φοιτητών**

**8.1.** Με απόφαση της Γ.Σ. ρυθμίζεται κάθε χρόνο σε ποιες ειδικεύσεις του ΠΜΣ θα προκηρύσσονται θέσεις εισακτέων φοιτητών για το ακαδημαϊκό έτος που ακολουθεί. Η επιλογή φοιτητών γίνεται με εισαγωγικές εξετάσεις (που περιλαμβάνουν γραπτή εξέταση και προφορική συνέντευξη), βάσει σχετικής προκήρυξης η οποία γίνεται μία φορά ανά ακαδημαϊκό έτος. Η προκήρυξη των μεταπτυχιακών εξετάσεων καθώς και η υποβολή αιτήσεων γίνεται κατά το εαρινό εξάμηνο κάθε έτους. Οι εισαγωγικές εξετάσεις και η συνολική αξιολόγηση των υποψηφίων γίνεται στις αρχές του χειμερινού εξαμήνου που ακολουθεί, ενώ η έναρξη των μαθημάτων γίνεται τον επόμενο Οκτώβριο.

**8.2.** Ο αριθμός εισαγομένων *ανά ειδίκευση* είναι 15 το μέγιστο. Σε περίπτωση που οι επιτυχόντες φοιτητές μίας ειδίκευσης είναι λιγότεροι από πέντε (5), τότε δε θα υλοποιείται το ΠΜΣ για τη συγκεκριμένη ειδίκευση.

Οι αριθμοί αυτοί μπορεί να τροποποιούνται με απόφαση της Γ.Σ. μετά από τεκμηριωμένη εισήγηση της Σ.Ε.

**8.3.** Με απόφαση της Γ.Σ. γίνονται δεκτοί χωρίς εξετάσεις:

(α) Αλλοδαποί και ομογενείς υποψήφιοι, που είναι υπότροφοι του Ελληνικού Κράτους. Οι υποψήφιοι επιλέγονται ύστερα από συνέντευξη που διενεργείται με ευθύνη της Σ.Ε. Απαραίτητη προϋπόθεση, εκτός από το πτυχίο ΑΕΙ, (αναγνωρισμένο από το ΔΟΑΤΑΠ κατά την ημέρα της υποβολής αίτησης) είναι η επαρκής γνώση της ελληνικής γλώσσας, τουλάχιστον σε επίπεδο Γ1.

(β) Οι υπότροφοι του Ι.Κ.Υ.

(γ) Ημεδαποί και αλλοδαποί υπότροφοι άλλων θεσμικών φορέων, υπό την προϋπόθεση ότι η υποτροφία τους είναι σχετική με το γνωστικό αντικείμενο του Π.Μ.Σ. και κατέχουν την ελληνική γλώσσα επαρκώς (επίπεδο Γ1). Οι υποψήφιοι επιλέγονται ύστερα από συνέντευξη που διενεργείται με ευθύνη της Σ.Ε., η οποία εισηγείται σχετικά προς την Γ.Σ.

Ο αριθμός των εισαγομένων με τις διατάξεις των ανωτέρω εδαφίων (α)-(γ) **δε** συνυπολογίζεται στον μέγιστο αριθμό των εισακτέων στο Π.Μ.Σ.

**8.4**. Η Υποβολή φακέλου υποψηφιότητας γίνεται με τον ακόλουθο τρόπο:

Κάθε υποψήφιος υποχρεούται να υποβάλει φάκελο υποψηφιότητας, ο οποίος θα περιλαμβάνει - σε έντυπη ή/και ηλεκτρονική μορφή, όπως ορίζεται στην πρόσκληση ενδιαφέροντος- τα εξής:

- Εκτυπωμένο και υπογεγραμμένο αντίγραφο αίτησης υποψηφιότητας.

- Φωτοτυπία αστυνομικής ταυτότητας.

- Αντίγραφο πτυχίου-διπλώματος. Αν ο τίτλος σπουδών έχει χορηγηθεί από ίδρυμα του εξωτερικού, θα πρέπει να υποβληθεί και η σχετική βεβαίωση ισοτιμίας από το ΔΙΚΑΤΣΑ ή το ΔΟΑΤΑΠ.

- Αντίγραφο πιστοποιητικού αναλυτικής βαθμολογίας του βασικού τίτλου σπουδών στην οποία να αναγράφεται και ο βαθμός του πτυχίου.

- Αναλυτικό βιογραφικό σημείωμα.

- Υπεύθυνη δήλωση του υποψήφιου ότι μπορεί να ανταποκριθεί πλήρως στις απαιτήσεις της υποχρεωτικής φοίτησης, σύμφωνα με αυτόν τον εσωτερικό κανονισμό.

Οι αιτήσεις και τα απαραίτητα δικαιολογητικά κατατίθενται στη Γραμματεία του Τμήματος εντός της προθεσμίας που έχει ανακοινωθεί. Η Σ.Ε. παραλαμβάνει και ελέγχει τα δικαιολογητικά των υποψηφίων ώστε να διαπιστωθεί η πληρότητα του φακέλου. Στη συνέχεια, η Σ.Ε. συντονίζει τη διαδικασία των εξετάσεων και επιλογής των μεταπτυχιακών φοιτητών. Μετά την τελεσίδικη κρίση επί τυχόν ενστάσεων, ο τελικός κατάλογος των επιτυχόντων διαβιβάζεται προς έγκριση στην Γ.Σ. του Τμήματος.

**8.5.** Οι υποψήφιοι εξετάζονται γραπτώς σε δύο (2) μαθήματα: (α) σε ένα μάθημα το οποίο περιλαμβάνει ύλη σχετική με την ειδίκευση για την οποία έχουν κάνει αίτηση, και (β) στην αγγλική γλώσσα.

Η διάρκεια της εξέτασης σε κάθε μάθημα είναι τρεις (3) ώρες. Οι επιτηρητές των εξετάσεων (που ορίζονται με ευθύνη της Σ.Ε. ανάμεσα στα μέλη ΔΕΠ και ΕΔΙΠ του τμήματος) φροντίζουν ώστε τα ονόματα των υποψηφίων να καλύπτονται στο γραπτό τους .

Η βαθμολογική βάση είναι: 6 στα 10 για το μάθημα ειδίκευσης και 5 στα 10 για το μάθημα της ξένης γλώσσας. Κάθε γραπτό αξιολογείται από δύο βαθμολογητές που διδάσκουν συναφή αντικείμενα. Σε περίπτωση που, κατά την αποκάλυψη των βαθμολογιών των δύο αξιολογητών προκύψει ότι υπάρχει ανάμεσα τους διαφορά μεγαλύτερη των τριών (3) μονάδων, καλείται να βαθμολογήσει το γραπτό ένας αναβαθμολογητής, ο βαθμός του οποίου είναι και ο τελικός.Οι βαθμολογητές και οι αναβαθμολογητές ορίζονται με απόφαση της Γ.Σ.

**8.6.** Πριν από τη διεξαγωγή των γραπτών εξετάσεων, οι υποψήφιοι μεταπτυχιακοί φοιτητές καλούνται σε συνέντευξη, σε ημέρα και ώρα που ορίζεται από τη Γ.Σ. μετά από εισήγηση της Σ.Ε. και ανακοινώνεται μαζί με το πρόγραμμα των εξετάσεων. H συμμετοχή των υποψηφίων στη συνέντευξη είναι απαραίτητη προϋπόθεση, προκειμένου να ληφθεί υπόψη η βαθμολογία τους στις γραπτές εξετάσεις. Στη διαδικασία της συνέντευξης συμμετέχουν δύο διδάσκοντες στη συγκεκριμένη ειδίκευση και ένα ακόμη μέλος ΔΕΠ του τμήματος.

(ii) Η συνέντευξη βαθμολογείται με βάση την κλίμακα 0 έως 10 και ο βαθμός αυτός λαμβάνεται υπόψη στην συνολική βαθμολογία(βλ. παρακάτω).

(iii) Η προφορική συνέντευξη αποβλέπει στη διαπίστωση της γενικής επιστημονικής κατάρτισης του υποψηφίου και της δυνατότητάς του να ενταχθεί στο Π.Μ.Σ. (στην επισήμανση ειδικών προσόντων και άλλων χαρακτηριστικών δραστηριοτήτων του υποψηφίου, στον εντοπισμό πιθανών ελλείψεών του, οι οποίες θα οδηγούσαν στην παρακολούθηση από τον ίδιο συμπληρωματικών προπτυχιακών μαθημάτων ή σεμιναρίων, στον εντοπισμό πιθανών προσκομμάτων ως προς την ανελλιπή παρακολούθηση των μαθημάτων και των λοιπών υποχρεώσεών του, στη διακρίβωση οποιωνδήποτε άλλων στοιχείων, τα οποία μπορεί να παίξουν ρόλο στην ένταξή του στο Π.Μ.Σ.

**8.7.** Οι υποψήφιοι, για να θεωρηθούν επιτυχόντες, θα πρέπει να έχουν λάβει την ανάλογη βαθμολογική βάση σε κάθε μάθημα. Στη συνέχεια, οι επιτυχόντες σε κάθε προκηρυχθείσα ειδίκευση κατατάσσονται κατά φθίνουσα σειρά βάσει της συνολικής τους βαθμολογίας στις δύο εξεταστικές δοκιμασίες, οι οποίες έχουν διαφορετικό συντελεστή βαρύτητας. Έτσι, η συνολική βαθμολογία του υποψηφίου προκύπτει ως εξής: 0,5 x βαθμός στο μάθημα κατεύθυνσης + 0,2 x βαθμός στην εξέταση της ξένης γλώσσας + 0,3 x βαθμός στη συνέντευξη. Με βάση την κατάταξή τους, εισάγονται όσοι συμπληρώνουν τον αριθμό των εισακτέων που έχει προκηρυχθεί ανά κατεύθυνση. Σε περίπτωση ισοβαθμίας στην τελευταία προς πλήρωση θέση, εισάγονται όλοι οι ισοβαθμήσαντες, εφόσον δεν υπερβαίνει ο συνολικός αριθμός εισακτέων το 45. Στην περίπτωση που πρέπει να επιλεγεί ένας μόνο από τους ισοβαθμήσαντες, θα ληφθεί υπόψη ο βαθμός του/της στο μάθημα ειδίκευσης.

**8.8.** Τα τελικά αποτελέσματα επικυρώνονται από την Γ.Σ.. Οι επιτυχόντες/ούσες οφείλουν να εγγραφούν στο Π.Μ.Σ. μέσα στο χρονικό διάστημα που θα οριστεί από τη Γραμματεία του Τμήματος και δεν μπορεί να υπερβαίνει τιςπέντε εργάσιμες ημέρες. Σε περίπτωση μη εγγραφής κάποιου επιτυχόντα μέσα στο εν λόγω χρονικό διάστημα, αυτός/αυτή διαγράφεται από τον πίνακα και τη θέση του/της καταλαμβάνει ο επόμενος επιτυχών, ο οποίος εγγράφεται αμέσως. Ο τελικός πίνακας επικυρώνεται εκ νέου από την επόμενη Γ.Σ.

**Άρθρο 9. Διάρκεια σπουδών**

**9.1.** Το Π.Μ.Σ. έχει διάρκεια τεσσάρων (4) εξαμήνων.

**9.2.** Ο φοιτητής μπορεί κατά την διάρκεια του 4ου εξαμήνου να ζητήσει με γραπτή αίτησή του και για αποδεδειγμένα σοβαρούς λόγους την παράταση των σπουδών του για δύο (2) το πολύ ακαδημαϊκά εξάμηνα. Η Γ.Σ. ύστερα από σχετική εισήγηση της Σ.Ε. που βασίζεται σε γραπτή γνώμη του επιβλέποντος καθηγητή, εγκρίνει ή απορρίπτει την αίτηση παράτασης σπουδών του φοιτητή.

**9.3.** Εάν ένας μεταπτυχιακός φοιτητής δεν ολοκληρώσει επιτυχώς τις υποχρεώσεις στην προβλεπόμενη διάρκεια των τεσσάρων εξαμήνων και δεν υποβάλει αίτηση παράτασης σπουδών, διαγράφεται αυτοδικαίως από το Π.Μ.Σ. Το ίδιο ισχύει και στην περίπτωση που δεν ολοκληρώσει επιτυχώς τις υποχρεώσεις του στο τέλος ενδεχόμενης παράτασης σπουδών που του έχει χορηγηθεί κατά τα ανωτέρω. Η διαγραφή κοινοποιείται στον ενδιαφερόμενο από τη Γραμματεία του Π.Τ.Δ.Ε.

**Άρθρο 10.Ακαδημαϊκές Υποχρεώσεις των Μεταπτυχιακών Φοιτητών**

**10.1.** Η φοίτηση στο Π.Μ.Σ. είναι πλήρης.

**10.2.** Οι φοιτητές δικαιούνται να απουσιάσουν έως και τρεις φορές από κάθε εξαμηνιαίο μάθημα, προκειμένου να έχουν δικαίωμα να εξεταστούν σε αυτό. Συστηματική απουσία από την παρακολούθηση των μαθημάτων οδηγεί σε διαγραφή του μεταπτυχιακού φοιτητή από το Π.Μ.Σ. μετά από εισήγηση της Ε.Μ.Σ. προς την Γ.Σ.

**10.3**. Στο τέλος κάθε μαθήματος αξιολογείται η επίδοση των μεταπτυχιακών φοιτητών από τον διδάσκοντα/τους διδάσκοντες του κάθε μαθήματος. Το περιεχόμενο και ο τρόπος εξέτασης του κάθε μαθήματος καθορίζεται από τον εκάστοτε διδάσκοντα, με τη σύμφωνη γνώμη της Συντονιστικής Επιτροπής και την έγκριση της Συνέλευσης. Η βαθμολογία επίδοσης γίνεται σε διαβαθμίσεις του 0,5 στην κλίμακα από 0 έως 10.

**10.4.** Κάθε μάθημα εξετάζεται ετησίως σε δύο εξεταστικές περιόδους: (α) Φεβρουαρίου ή Ιουνίου και (β)στην επαναληπτική του Σεπτεμβρίου. Σε περίπτωση αποτυχίας σε κάποιο μάθημα, ο μεταπτυχιακός φοιτητής/η μεταπτυχιακή φοιτήτρια εξετάζεται εκ νέου σε αυτό στην επαναληπτική εξέταση του Σεπτεμβρίου. Σε περίπτωση νέας αποτυχίας, εξετάζεται εκ νέου το επόμενο ακαδημαϊκό έτος από τον υπεύθυνο καθηγητή, το πολύ σε δύο εξεταστικές περιόδους.

**10.5**. Οι μεταπτυχιακοί φοιτητές οφείλουν να συμμετέχουν σε εργαστηριακές ή άλλες δραστηριότητες του Τμήματος κατά τη διάρκεια των σπουδών τους, εάν τους ζητηθεί.

**Άρθρο 11.Εκπόνηση διπλωματικής εργασίας**

**11.1.** Όλοι οι μεταπτυχιακοί φοιτητές υποχρεούνται να εκπονήσουν Διπλωματική Εργασία (ΔΕ) η οποία περιλαμβάνει ένα τουλάχιστον ερευνητικό ερώτημα που έχει διατυπώσει ο φοιτητής, την άρτια βιβλιογραφική τεκμηρίωση του ερωτήματος και της μεθοδολογίας που πρέπει να χρησιμοποιηθεί για την απάντησή της, καθώς και τη δημόσια υποστήριξή της.

**11.2.** O φοιτητής πρέπει να επιλέξει τον Επόπτη της εργασίας του και την θεματική περιοχή στην οποία θα εκπονήσει την εργασία του πριν το τέλος του 2ου εξαμήνου, ώστε να υποβάλει σχετική αίτηση προς την Γ.Σ. του τμήματος το αργότερο μέσα στον Οκτώβριο. Ο Επόπτης, καθώς και τα δύο άλλα μέλη της Εξεταστικής Επιτροπής, ορίζονται από τη Συνέλευση του Τμήματος, η οποία αποφασίζει λαμβάνοντας υπόψη: (α) τις προβλέψεις του νόμου και του παρόντος κανονισμού σχετικά με την εποπτεία της Μεταπτυχιακής Εργασίας, (β) την αίτηση του φοιτητή προς τη Συντονιστική  Επιτροπή του προγράμματος και, (γ) την εισήγηση της Σ.Ε.

**11.3**. Γλώσσα εκπόνησης και συγγραφής της μεταπτυχιακής εργασίας μπορεί να είναι η ελληνική ή και η αγγλική, εφόσον συμφωνήσει σε αυτό η Τριμελής Εξεταστική Επιτροπή.

**11.4.** Μετά το πέρας της εκπόνησης της ΔΕ, ο φοιτητής την καταθέτει στα τρία μέλη της επιτροπής, τα οποία οφείλουν να καταθέσουν τις παρατηρήσεις τους εντός εξήντα (60) ημερών το πολύ. Αφού ο υποψήφιος προβεί σε διορθώσεις με βάση τις παρατηρήσεις αυτές, ο Επόπτης ελέγχει το κείμενο της εργασίας και αποφαίνεται για το εάν η εργασία μπορεί να υποστηριχτεί. Σε αυτήν την περίπτωση, η τελική μορφή της εργασίας υποβάλλεται εκ νέου στα μέλη της Επιτροπής μαζί με αίτηση του φοιτητή προς τη Γ.Σ. για ορισμό ημερομηνίας υποστήριξης. Η δημόσια υποστήριξη δεν μπορεί να πραγματοποιηθεί σε διάστημα μικρότερο του ενός μηνός από την επίσημη κατάθεση της εργασίας.

**11.5.** Στη διαδικασία παρουσίασης της διπλωματικής εργασίας προεδρεύει ο επιβλέπων καθηγητής/η επιβλέπουσα καθηγήτρια. Ο φοιτητής οφείλει να παρουσιάσει προφορικά την εργασία του για ένα διάστημα 30’-40’. Στη συνέχεια οφείλει να απαντήσει στις ερωτήσεις και παρατηρήσεις των μελών της Τριμελούς Εξεταστικής Επιτροπής. Στο τέλος της παρουσίασης και της συζήτησης της Μεταπτυχιακής Διπλωματικής Εργασίας, η Τριμελής Επιτροπή συνεδριάζει δίχως την παρουσία του εξεταζόμενου και του κοινού και αξιολογεί την εργασία στη δεκάβαθμη βαθμολογική κλίμακα (0-10) με υποδιαιρέσεις του 0,5. Τέλος, η Τριμελής Εξεταστική Επιτροπή συντάσσει και υπογράφει το σχετικό πρακτικό και ανακοινώνει στον κρινόμενο την απόφασή της.

**11.6.** Εάν ο Επόπτης κρίνει ότι η εργασία που παρέδωσε ο φοιτητής δεν είναι σε θέση να υποστηριχτεί ή εάν η τριμελής επιτροπή αξιολογήσει αρνητικά την εργασία, ο φοιτητής οφείλει να υποβάλει τη διορθωμένη εργασία για κρίση στον Επόπτη εντός τριών μηνών με στόχο να υποστηρίξει δημόσια την εργασία μέχρι το τέλος του ακ. εξαμήνου.

Στην περίπτωση δεύτερης αρνητικής κρίσης από την τριμελή επιτροπή, ο φοιτητής θεωρείται αποτυχών και διαγράφεται αυτοδικαίως από το Π.Μ.Σ.

**11.7.** Ο κρινόμενος φοιτητής δεν έχει δικαίωμα ένστασης ενάντια στην οριστική απόφαση τηςΤριμελούς Εξεταστικής Επιτροπής.

**11.8.** Η μεταπτυχιακή διπλωματική εργασία υποβάλλεται εις τριπλούν για την κρίση. Στο τέλος της ΜΔΕ θα πρέπει να αναφέρεται ενυπόγραφα το ακόλουθο κείμενο: *«Δηλώνω ρητά ότι, σύμφωνα με το άρθρο 8 του Ν. 1599/1986 και τα άρθρα 2,4,6 παρ. 3 του Ν. 1256/1982, η παρούσα εργασία αποτελεί αποκλειστικά προϊόν προσωπικής εργασίας και δεν προσβάλλει κάθε μορφής πνευματικά δικαιώματα τρίτων και δεν είναι προϊόν μερικής ή ολικής αντιγραφής, οι δε πηγές που χρησιμοποιήθηκαν περιλαμβάνονται στις βιβλιογραφικές αναφορές».*

**11.9.** Μετά την αποδοχή της, μαζί με τυχόν διορθώσεις ή συμπληρώσεις, υποβάλλεται ένα πλήρες αντίγραφο της τελικής εργασίας σε ηλεκτρονική μορφή στη βιβλιοθήκη του Π.Μ.Σ.. Το ΠΤΔΕ διατηρεί το δικαίωμα της χρήσης και αναπαραγωγής των διπλωματικών εργασιών και του συνοδευτικού ερευνητικού υλικού, για διδακτικούς και ερευνητικούς σκοπούς. Σε οποιαδήποτε επιστημονική δημοσίευση η οποία προκύπτει από την ΜΔΕ, πρέπει να υπάρχει αναφορά ότι η εργασία έγινε στο πλαίσιο του συγκεκριμένου Π.Μ.Σ..

**Άρθρο 12. Βαθμολογία και απονομή του Μ.Δ.Ε.**

**12.1.** Για την τελική βαθμολογία του μεταπτυχιακού διπλώματος ειδίκευσης συνυπολογίζονται οι βαθμολογίες των μαθημάτων ή των θεματικών δραστηριοτήτων που έχει ολοκληρώσει επιτυχώς ο κάθε φοιτητής. Ο βαθμός της διπλωματικής εργασίας έχει συντελεστή βαρύτητας 0,25 (βάσει των 30 μονάδων ECTS που λαμβάνει).

**12.2.** Η τελετή απονομής του Μεταπτυχιακού Διπλώματος Ειδίκευσης γίνεται στις προγραμματισμένες τελετές απονομής πτυχίων του Τμήματος τρεις φορές το έτος (την τρίτη εβδομάδα του Νοεμβρίου, την τρίτη εβδομάδα του Μαρτίου και την τρίτη εβδομάδα του Ιουλίου). Το Δ.Μ.Σ./Μ.Δ.Ε. συνοδεύεται από το Παράρτημα Διπλώματος, ο τύπος του οποίου είναι κοινός για όλα τα Π.Μ.Σ. του Πανεπιστημίου Κρήτης και έχει επικυρωθεί από τη Σύγκλητο του Ιδρύματος.

**12.3**. Το Μ.Δ.Ε. αποτελεί δημόσιο έγγραφο και η μορφή του εγκρίνεται από τη Γ.Σ. του τμήματος. Ο τύπος του Μεταπτυχιακού Διπλώματος για το ΠΜΣ του Π.Τ.Δ.Ε. είναι ο ακόλουθος:

[ΤΎΠΟΣ]

# Άρθρο 13. Πνευματικά Δικαιώματα

# Κατά την διάρκεια μεταπτυχιακής εκπαίδευσης φοιτητών στο πλαίσιο συμβάσεων χορήγησης υποτροφιών ή πρακτικής άσκησης (internships), το Τμήμα και οι σπουδαστές οφείλουν να λαμβάνουν υπόψη και να σέβονται αμοιβαία τα δικαιώματα και τις υποχρεώσεις τους που απορρέουν από τις σχετικές συμβάσεις, όσον αφορά τους όρους διαχείρισης, χρήσης, πρόσβασης, δημοσιοποίησης, διάχυσης, ιδιοκτησίας και αξιοποίησης δικαιωμάτων πνευματικής ιδιοκτησίας τα οποία υφίστανται ή δημιουργούνται κατά την διάρκεια των μεταπτυχιακών σπουδών ή της πρακτικής άσκησης.

# Άρθρο 14. Κανόνες Δεοντολογίας

Οι φοιτητές του ΠΜΣ πρέπει να τηρούν τον Κώδικα Δεοντολογίας του Πανεπιστημίου. Επίσης, θεωρείται αντιδεοντολογική οποιαδήποτε ενασχόληση των μεταπτυχιακών φοιτητών με δραστηριότητες που δημιουργούν σύγκρουση συμφερόντων με τα καθήκοντα που ανατίθενται από το Τμήμα, όπως για παράδειγμα η παροχή εκπαιδευτικού έργου σε φοιτητές του Πανεπιστημίου Κρήτης έναντι αμοιβής από τον εκπαιδευόμενο. Κάθε αντιδεοντολογική συμπεριφορά των μεταπτυχιακών φοιτητών εξετάζεται από τη Συνέλευση του Τμήματος που καθορίζει και τις ανάλογες κυρώσεις.

**Άρθρο 15. Αξιολόγηση του ΠΜΣ**

Η ποιότητα του εκπαιδευτικού έργου που συντελείται στο πρόγραμμα αξιολογείται διαρκώς σε διαγνωστικό, διαμορφωτικό και τελικό επίπεδο με ευθύνη των διδασκόντων και των συντονιστών των μαθημάτων. Η αξιολόγηση των μαθημάτων και των διδασκόντων από τους μεταπτυχιακούς φοιτητές του προγράμματος γίνεται μέσω του ηλεκτρονικού συστήματος αξιολόγησης της ΜΟ.ΔΙ.Π. του Πανεπιστημίου Κρήτης σε τακτές προθεσμίες λίγο πριν την λήξη του κάθε ακαδ. εξαμήνου.

Επιπλέον, το Π.Μ.Σ. αξιολογείται από εξωτερικούς κριτές σύμφωνα με την κείμενη νομοθεσία που διέπει την εξωτερική αξιολόγηση του τμήματος.

# ΠΑΡΑΡΤΗΜΑ

# Περιεχόμενο Μεταπτυχιακών Μαθημάτων

Παρακάτω περιγράφονται τα μεταπτυχιακά μαθήματα που προσφέρονται στο Πρόγραμμα Μεταπτυχιακών Σπουδών. Πρόκειται για μαθήματα με κανονικές εβδομαδιαίες παραδόσεις, ασκήσεις, εργασίες, πρόχειρες και τελικές εξετάσεις, και βαθμολογία. Το περιεχόμενο των μεταπτυχιακών μαθημάτων ποικίλει από χρόνο σε χρόνο, ανάλογα με τα ενδιαφέροντα των εκάστοτε διδασκόντων και διδασκομένων. Η περιγραφή αναφέρεται στην πιο πρόσφατη διδασκαλία.